Solhaven i Farsø er et privat tilbud til unge kriminelle, der er blevet opgivet eller svigtet af alle andre i systemet. Selvom lederen Søren Virenfeldt har godt 20 års erfaring med de unge, og mener, at fire års fængsel, for at tæske en anden mand ihjel, er for lidt, mener han ikke, at fængselsstraf er det rigtige: - Hvis jeg var dommer, havde jeg givet ham en dom, som sørgede for, at han ikke gik på gaden, og så sørge for at han fik en pædagogisk behandling over meget lang tid, siger Søren Virenfeldt. Politikerne har de seneste dage nærmest stået i kø for at kræve hårdere straffe til unge kriminelle. Senest sagde statsminister Anders Fogh Rasmussen i går, at han umiddelbart er forbløffet over straffen. Men hos SF er holdningen anderledes: - Jeg synes også, at sådan en forbrydelse skal straffes, men folk skal gøre sig klart, at man ikke bliver et bedre menneske af at komme i fængsel, siger Pernille Vigsø Bagge, nordjysk folketingsmedlem for SF. I det hele taget mener hverken hun eller Søren Virenfeldt, at de politiske udmeldinger er noget værd: - Politikerne siger jo det, som folk gerne vil høre, og det er desværre tit det samme kor, der er fremme og sige alt det her om mere straf. Politikere burde være så veluddannede, at de ved, at straf ikke hjælper, mener Søren Virenfeldt, og Pernille Vigsø Bagge er enig: - Jeg synes udmeldingerne virker populistiske. Jeg synes, at det er en uigennemtænkt måde at ville tækkes befolkningen på, fordi man lige nu er blodtørstige og retfærdighedstørstige, siger hun.

Referat:
De seneste dages politiske udmeldinger om hårdere straffe til unge, er ikke faldet i god jord hos lederen af et privat tilbud til kriminelle unge.